कटनी जिले के ग्राम टिकरिया के किसान नरेन्द्र के खेतों में अब बिना बिजली के सिंचाई हो रही है। नरेन्द्र ने बिजली के पम्पों के स्थान पर सोलर पम्पों का इस्तेमाल करना शुरू किया है। इससे बिजली पर होने वाला व्यय बच गया है। खेती की लागत में कमी और ज्यादा मुनाफा सुनिश्चित हुआ है। किसान नरेन्द्र सिंह बघेल को सोलर पम्प यूनिट के बारे में जानकारी मिली थी। उन्होंने ऊर्जा विकास निगम में सम्पर्क किया। सोलर पम्प लगाने के बाद नरेन्द्र अपने खेतों में प्रात: 9 बजे से शाम 4 बजे तक पर्याप्त क्षमता के साथ पानी प्राप्त कर रहे हैं। नरेन्द्र बताते हैं कि सोलर पम्प योजना की खास बात यह है कि इसमें प्राप्त होने वाली सब्सिडी की राशि बहुत ज्यादा है। सोलर पम्प यूनिट लगाने के लिये उन्हें केवल 25 हजार रुपये की राशि जमा करवानी पड़ी। इस योजना में चयनित हितग्राही को राज्य सरकार की ओर से 90 प्रतिशत तक सब्सिडी दी जा रही है। नरेन्द्र आज 25 हजार रुपये खर्च कर 5 एकड़ से अधिक कृषि भूमि पर सुगमता से सिंचाई कर रहे हैं। क्षेत्र के आसपास के किसानों ने भी नरेन्द्र से सोलर पम्प योजना की जानकारी ली है और सोलर पम्प को चलते हुए भी देखा है। अब इन किसानों ने भी अपने खेतों में सोलर पम्प लगाने का मन बना लिया है।